MT Il-Ġurnal Uffiċjali ta’ l-Unjoni Ewropea C 245/2

Il-Linji ta' Gwida dwar l-applikazzjoni tal-Artikolu 81 tat-Trattat tal-KE għas-servizzi ta' trasport marittimu

(Test b'rilevanza għaż-ŻEE)

(2008/C 245/02)

1. DAĦLA

1. Dawn il-Linji ta' Gwida jistabbilixxu l-prinċipji li l-Kummissjoni tal-Komunitajiet Ewropej se ssegwi meta tkun qed tiddefinixxi s-swieq u tkun qed tevalwa l-ftehimiet ta' kooperazzjoni f'dawk is-servizzi marittimi direttament affettwati bit-tibdil li seħħ permezz tar-Regolament tal-Kunsill (KE) Nru 1419/2006 tal-25 ta' Settembru 2006, jiġifieri servizzi tal-bastimenti tal-linja, il-kabotaġġ u s-servizzi tal-bastimenti tramp (1).

2. Dawn il-Linji ta' Gwida huma intenzjonati li jgħinu lill-impriżi u l-assoċjazzjonijiet ta' impriżi li joperaw dawk is-servizzi, l-aktar jekk ikunu qed jitħaddmu lejn u/jew minn port jew portijiet fl-Unjoni Ewropea, biex jevalwaw jekk il-ftehimiet tagħhom (2) humiex kumpatibbli mal-Artikolu 81 tat-Trattat li jistabbilixxi l-Komunità Ewropej (minn issa 'l quddiem “it-Trattat”). Dawn il-Linji ta' Gwida ma japplikawx għal setturi oħra.

3. Ir-Regolament (KE) Nru 1419/2006 estenda l-firxa tal-applikazzjoni tar-Regolament tal-Kunsill (KE) Nru 1/2003 tas-16 ta' Diċembru 2002 dwar l-implimentazzjoni tar-regoli tal-kompetizzjoni stipulati fl-Artikoli 81 u 82 tat-Trattat (3), u r-Regolament tal-Kummissjoni (KE) Nru 773/2004 tas-7 ta' April 2004 dwar it-tmexxija ta' proċeduri mill-Kummissjoni skont l-Artikolu 81 sa 82 tat-Trattat tal-KE (4), biex ikun jinkludi servizzi ta' kabutaġġ u ta' inġenji tramp. Għaldaqstant, sa mit-18 ta' Ottubru 2006, is-servizzi kollha tat-trasport marittimu huma soġġetti għall-qafas proċedurali li hu ġeneralment applikabbli.

4. Ir-Regolament (KE) Nru 1419/2006 ħassar ukoll ir-Regolament tal-Kunsill (KEE) Nru 4056/1986 tat-22 ta' Diċembru 1986 dwar l-applikazzjoni tal-Artikoli 85 u 86 (issa 81 u 82) tat-Trattat tal-KE għat-trasport marittimu (5) li kien fih l-eżenzjoni ta' kategorija tal-konferenza tal-liners li kienet tippermetti lil-linji tat-tbaħħir li jiltaqgħu fi ħdan konferenzi tal-liners li jiffissaw rati u kundizzjonijiet oħra tal-ġarr, peress li s-sistema tal-konferenzi ma kinitx għadha tissodisfa l-kriterji tal-Artikolu 81(3) tat-Trattat. It-tneħħija tal-eżenzjoni ta' kategorija tidħol fis-seħħ fit-18 ta' Ottubru 2008. Wara dan, it-trasportaturi li joperaw is-servizzi lejn u/jew minn port(ijiet) fl-Unjoni Ewropea għandhom jieqfu mill-attivitajiet kollha tal-konferenzi tal-liners li huma kontra l-Artikolu 81 tat-Trattat. Dan huwa l-każ irrispettivament minn jekk ġuriżdizzjonijiet oħrajn jippermettux, b'mod espliċitu jew b'mod taċitu, l-iffissar tar-rati mill-konferenzi tal-bastimenti tal-linja jew minn ftehimiet ta' diskussjoni. Barra minn dan, il-membri tal-konferenzi għandhom jaraw li, mit-18 ta' Ottubru 2008 'l quddiem, kull ftehim li sar skont is-sistema tal-konferenza jkun kumpatibbli mal-Artikolu 81.

5. Dawn il-Linji ta' Gwida jikkomplementaw il-gwida li diġà nħarġet mill-Kummissjoni f'avviżi oħra. Minħabba li s-servizzi tat-trasport marittimu huma kkaratterizzati minn ftehimiet ta' kooperazzjoni estensivi bejn it-trasportaturi kompetituri, il-Linji ta' Gwida dwar l-applikabbiltà tal-Artikolu 81 tat-Trattat għall-ftehimiet ta' kooperazzjoni orizzontali (6) (il-Linji ta' Gwida dwar Kooperazzjoni Orizzontali) u l-Linji ta' Gwida dwar l-applikazzjoni tal-Artikolu 81(3) tat-Trattat (7) għandhom rilevanza partikolari.

6. Ftehimiet ta' kooperazzjoni orizzontali fit-tbaħħir b'linji fejn tidħol il-provvista ta' servizzi konġunti huma koperti mir-Regolament tal-Kummissjoni (KE) Nru 823/2000 tad-19 ta' April 2000 dwar l-applikazzjoni tal-Artikolu 81(3) tat-Trattat lil ċerti kategoriji ta' ftehim, deċiżjonijiet u prattika miftiehma bejn kumpaniji ta' trasport bil-baħar (konsorzji) (8). Huwa jistipula l-kundizzjonijiet, skont l-Artikolu 81(3) tat-Trattat, li bihom il-projbizzjoni fl-Artikolu 81(1) tat-Trattat ma tapplikax għal ftehimiet bejn żewġ jew aktar operaturi ta' inġenji tal-ġarr (konsorzji). Għandu jiġi rivedut wara t-tibdil li sar bir-Regolament (KE) Nru 1419/2006 (9).

7. Dawn il-Linji ta' Gwida huma bla ħsara għall-interpretazzjoni tal-Artikolu 81 tat-Trattat li jistgħu jagħtu l-Qorti tal-Ġustizzja jew il-Qorti tal-Prim'Istanza tal-Komunitajiet Ewropej. Il-prinċipji fil-Linji ta' Gwida għandhom jiġu applikati fid-dawl taċ-ċirkostanzi speċifiċi ta' kull każ.

8. Il-Kummissjoni għandha tapplika dawn il-Linji ta' Gwida għal perjodu ta' ħames snin.

2. IS-SERVIZZI TA' TRASPORT MARITTIMU

2.1. L-Ambitu

9. Is-servizzi tal-bastimenti tal-linja, il-kabotaġġ u s-servizzi tal-bastimenti tramp huma s-setturi tat-trasport marittimu direttament affettwati mit-tibdil li sar mir-Regolament (KE) Nru 1419/2006.

10. It-trasport bil-bastimenti tal-linja jinvolvi t-trasport tal-merkanzija, l-aktar permezz tal-kontejners, fuq bażi regolari lejn portijiet ta' rotta ġeografika partikolari, ġeneralment magħrufa bħala rotta kummerċjali. Karatteristiċi oħrajn ġenerali tat-trasport bil-bastimenti tal-linja huma li l-iskedi u d-dati tat-tluq huma rreklamati minn qabel u li s-servizzi huma disponibbli għal kwalunkwe utent tat-trasport.

11. L-Artikolu 1.3(a) tar-Regolament (KEE) Nru 4056/86 jiddefinixxi 'servizzi bil-bastimenti tramp' bħala l-ġarr ta' oġġetti bil-grossa jew partijiet kbar f'bastiment mikri totalment jew parzjalment lil baħħar wieħed jew iżjed fuq il-bażi ta' vjaġġ jew l-iskeda taż-żmien jew xi forma oħra ta' kuntratt għal tbaħħir li mhux skedat regolarment jew li mhux reklamat regolarment meta r-rati tal-ġarr tal-merkanzija huma negozjati b'mod ħieles każ b'każ skont il-kondizzjonijiet tal-provista u tad-domanda; Huwa l-aktar it-trasport mingħajr skeda ta' kommodità waħda li timla bastiment (10).

12. Il-kabotaġġ jinvolvi l-provvista ta' servizzi tat-trasport marittimu, inklużi servizzi tramp u tal-linja, li jgħaqqdu żewġ portijiet jew aktar fl-istess Stat Membru (11). Għalkemm dawn il-Linji ta' Gwida mhumiex speċifikament dwar is-servizz ta' kabutaġġ, huma madanakollu japplikaw għal dawn is-servizzi safejn dawn ikunu pprovduti bħala jew servizzi marittimi ta' linja jew inkella servizzi tramp.

2.2. Effett fuq il-kummerċ bejn l-Istati Membri

13. L-Artikolu 81 tat-Trattat jgħodd għall-ftehimiet kollha li jistgħu jaffettwaw il-kummerċ bejn l-Istati Membri. Sabiex ikun hemm effett fuq il-kummerċ, għandu jkun possibbli li jkun previst bi grad ta' probabbiltà li huwa suffiċjenti fuq il-bażi ta' sett ta' fatturi oġġettivi ta' liġi jew ta' fatt li l-ftehim jew l-imġiba jista' jkollhom influwenza, diretta jew indiretta, attwali jew potenzjali, fuq il-kummerċ bejn l-Istati Membri (12). Il-Kummissjoni ħarġet direzzjoni dwar kif se tapplika l-kunċett ta' effett fuq il-kummerċ fil-Linji ta' Gwida tagħha dwar l-effett fuq il-kunċett tal-kummerċ li jinsab fl-Artikoli 81 u 82 tat-Trattat (13).

14. Servizzi ta' trasport offerti minn operaturi ta' tbaħħir tal-linja u operaturi tramp ħafna drabi jkunu ta' natura internazzjonali u jkunu jgħaqqdu lill-portijiet tal-Komunità ma' pajjiżi terzi u/jew ikunu jinvolvu l-esportazzjoni u l-importazzjoni bejn tnejn jew aktar Stati Membri (jiġifieri kummerċ intra-Komunitarju) (14). Fil-biċċa l-kbira tal-każijiet, dawn x'aktarx li jaffettwaw il-kummerċ bejn l-Istati Membri, fost affarijiet oħra, minħabba l-impatt li jkollhom fuq is-swieq tal-forniment ta' servizzi ta' trasport u servizzi intermedjarji (15).

15. L-effett fuq il-kummerċ bejn l-Istati Membri huwa ta' relevanza partikolari għas-servizzi ta' kabutaġġ marittimu peress li jiddetermina wkoll il-firxa ta' applikazzjoni tal-Artikolu 81 tat-Trattat u l-interazzjoni mal-liġi nazzjonali dwar il-kompetizzjoni skont l-Artikolu 3 tar-Regolament (KE) Nru 1/2003 dwar l-implimentazzjoni tar-regoli dwar il-kompetizzjoni stabbiliti fl-Artikolu 81 u 82 tat-Trattat. Il-grad safejn dawn is-servizzi jistgħu jaffettwaw il-kummerċ bejn l-Istati Membri għandu jiġi evalwat f'kull każ għalih (16).

2.3. Is-suq relevanti

16. Sabiex jiġu stmati l-effetti ta' ftehim fuq il-kompetizzjoni għall-għanijiet tal-Artikolu 81 tat-Trattat, huwa meħtieġ li jiġu definiti s-suq rilevanti tal-prodott u s-suq jew swieq rilevanti ġeografiku(ċi). L-għan ewlieni tad-definizzjoni tas-suq huwa li jidentifika b'mod sistematiku l-limitazzjonijiet kompetittivi li tiffaċċja intrapriża. Gwida dwar din il-kwistjoni tista' tinsab fl-Avviż tal-Kummissjoni dwar id-definizzjoni tas-suq rilevanti għall-għanijiet tal-liġi tal-kompetizzjoni Komunitarja (17). Din il-gwida hija wkoll rilevanti għad-definizzjoni tas-suq fir-rigward tas-servizzi tat-trasport marittimu.

17. Is-suq rilevanti tal-prodott jinkludi dawk il-prodotti u/jew is-servizzi kollha li jitqiesu bħala li jistgħu jinbidlu ma' xulxin jew jistgħu jiġu sostitwiti bejniethom mill-konsumatur, minħabba l-karatteristiċi tal-prodotti, il-prezzijiet tagħhom u l-użu maħsub tagħhom. Is-suq ġeografiku relevanti jinkludi ż-żona fejn l-impriżi konċernati jkunu involuti fil-provvista jew domanda ta' prodotti jew servizzi, fejn il-kundizzjonijiet tal-kompetizzjoni jkunu omoġenji biżżejjed u li jistgħu jkunu distinti minn żoni ġirien peress li l-kondizzjonijiet ta' kompetizzjoni ikunu apprezzabbilment differenti f'dawk iż-żoni. (18) Trasportatur (jew trasportaturi) ma jistgħux ikollhom impatt sinifikanti fuq il-kundizzjonijiet prevalenti tas-suq jekk il-klijenti ikunu f'pożizzjoni li jaqilbu mingħajr diffikultà għal fornituri oħra ta' servizz (19).

2.3.1. It-trasport bil-bastimenti tal-linja

18. Is-servizzi tat-trasport bil-bastimenti tal-linja fil-kontejners ġew identifikati bħala s-suq rilevanti tal-prodott għat-trasport bil-bastimenti tal-linja f'bosta deċiżjonijiet tal-Kummissjoni u sentenzi tal-Qorti (20). Dawk id-deċiżjonijiet u sentenzi huma relatati ma' trasport marittimu fuq distanzi kbar. Modi oħrajn tat-trasport ma ġewx inklużi fl-istess suq tas-servizzi għalkemm f'xi każijiet dawn is-servizzi jistgħu, b'mod limitat, jistgħu jinbidlu bejniethom. Dan għaliex huwa biss proporzjon insuffiċjenti mill-merkanzija li tinġarr bil-kontejners li jista' faċilment jinqaleb għal modi oħrajn tat-trasport, bħal servizzi tat-trasport bl-ajru (21).

19. Jista' jkun xieraq taħt xi ċirkostanzi li jiġi definit suq tal-prodotti iżgħar, illimitat għal tip ta' prodott trasportat bil-baħar. Per eżempju, it-trasport tal-merkanzija li titħassar jista' jkun limitat għal kontejners refriġerati jew jinkludi t-trasport f'bastimenti refriġerati konvenzjonali. Filwaqt li huwa possibbli, f'ċirkostanzi eċċezzjonali, li ssir xi sostituzzjoni bejn it-trasport tal-merkanzija sfuża (break bulk) u dak bil-kontejners (22), jidher li ma hemm ebda tibdil fit-tul mill-kontejners għall-merkanzija sfuża. Għall-parti l-kbira tal-kategoriji ta' prodotti u utenti ta' prodotti fil-kontejners, it-trasport tal-merkanzija sfuża ma joffrix alternattiva raġonevoli għat-trasport bil-bastimenti tal-linja fil-kontejners (23). Ladarba l-merkanzija regolarment tibda titqiegħed fil-kontejners x'aktarx li qatt ma terġa' tiġi ttrasportata xi darb'oħra bħala merkanzija mhux fil-kontejners (24). It-trasport bil-bastimenti tal-linja fil-kontejners għalhekk huwa sa issa l-aktar soġġett għas-sostitwibbiltà f'direzzjoni waħda (25).

20. Is-suq rilevanti ġeografiku jikkonsisti fiż-żona fejn ikunu kkummerċjalizzati s-servizzi, ġeneralment varjetà ta' portijiet fuq kull naħa tas-servizz, iddeterminati miż-żoni ta' servizzi tal-portijiet li jkollhom partijiet minnhom komuni. Sa fejn hija kkonċernata l-parti Ewropea tas-servizz, sal-lum is-suq ġeografiku fil-każijiet tal-bastimenti tal-linja ġie identifkat bħala varjetà ta' portijiet fl-Ewropa ta' Fuq u/jew fil-Mediterran. Minħabba li s-servizzi tal-bastimenti tal-linja mill-Mediterran huma ftit li xejn sostitwibbli ghal dawk fil-portijiet fl-Ewropa ta' Fuq, dawn ġew identifikati bħala swieq separati (26).

2.3.2. Is-Servizzi Tramp

21. Il-Kummissjoni għadha m'applikatx l-Artikolu 81 tat-Trattat għall-bastimenti tramp. L-impriżi jistgħu jikkunsidraw l-elementi li ġejjin fl-evalwazzjoni tagħhom safejn dawn ikunu rilevanti għas-servizzi ta' tbaħħir tramp li huma jipprovdu.

L-elementi li għandhom jitqiesu meta jiġi ddeterminat is-suq rilevanti tal-prodott min-naħa tad-domanda (is-sostituzzjoni tad-domanda)

22. It-“termini ewlenin” ta' domanda individwali għat-trasport huma l-punt fejn tibda d-definizzjoni tas-swieq rilevanti ta' servizzi fil-bastimenti tramp għaliex dawn ġeneralment jidentifikaw l-elementi essenzjali (27) tar-rekwiżit tat-trasport inkwistjoni. Skont il-ħtiġiet speċifiċi tal-utenti tat-trasport ikun hemm bżonn li dawn jiġu mfassla minn elementi negozjabbli u mhux negozjabbli. Ladarba jiġi identifikat element negozjabbli tat-termini ewlenin, per eżempju, it-tip jew id-daqs tal-bastiment, jista' jindika per eżempju li s-suq rilevanti fir-rigward ta' dan l-element speċifiku huwa akbar minn dak li huwa stabbilit fir-rekwiżit inizjali għat-trasport.

23. In-natura tas-servizz fil-bastimenti tramp tista' tkun differenti u hemm varjetà ta' kuntratti tat-trasport. Għalhekk jista' jkun meħtieġ li jiġi aċċertat jekk in-naħa tad-domanda tqisx li s-servizzi pprovduti taħt kuntratti tal-kiri biż-żmien, kuntratti tal-kiri skont il-vjaġġ u l-kuntratti ta' kiri ta' bastiment humiex sostitwibbli. Jekk dan ikun il-każ jistgħu jappartjenu għall-istess suq rilevanti.

24. It-tipi ta' bastimenti huma normalment sottodiviżi f'għadd ta' daqsijiet industrijali standard (28). Minħabba ekonomiji ta' skala konsiderevoli, servizz b'nuqqas ta' tqabbil sinifikanti bejn il-volum ta' merkanzija u d-daqs tal-bastiment ma jidhirx li jista' joffri rata kompetittiva ta' trasport. Għaldaqstant, għalhekk, is-sostitwibbiltà ta' daqsijiet differenti ta' bastimenti trid tkun evalwata każ b'każ sabiex jiġi aċċertat jekk kull daqs ta' bastiment jikkostitwixxix suq rilevanti separat.

L-elementi li għandhom jitqiesu meta jiġi ddeterminat is-suq rilevanti tal-prodott min-naħa tal-provvista (is-sostituzzjoni tal-provvista)

25. Il-kundizzjonijiet fiżiċi u tekniċi tal-merkanzija li għandha tinġarr u t-tip ta' bastiment jipprovdu l-ewwel indikazzjonijiet dwar is-suq rilevanti min-naħa tal-provvista (29). Jekk il-bastimenti jistgħux jiġu aġġustati biex jittrasportaw merkanzija partikolari bi spejjeż negliġibbli u fi żmien qasir (30), il-fornituri tas-servizzi bil-bastimenti tramp jistgħu jikkompetu għat-trasport ta' din il-merkanzija. F'dawn iċ-ċirkostanzi, is-suq rilevanti min-naħa tal-fornitur ikun jinkludi aktar minn tip wieħed ta' bastiment.

26. Madankollu hemm għadd ta' tipi ta' bastimenti li huma adattati teknikament u/jew mibnija speċjalment biex jipprovdu servizzi tat-trasport speċjalizzati. Għalkemm il-bastimenti speċjalizzati jistgħu wkoll jittrasportaw tipi oħrajn ta' merkanzija, jistgħu jkollhom żvantaġġ kompetittiv. L-abbiltà tal-fornituri tas-servizzi speċjalizzati li jikkompetu għat-trasport ta' merkanzija oħra tista' għalhekk tkun limitata.

27. Fit-tbaħħir tramp, il-bastimenti jidħlu fil-portijiet skont id-domanda individwali. Il-mobbiltà tal-bastimenti tista', madankollu, tkun limitata minħabba restrizzjonijiet fit-terminal jew limitazzjonijiet ta' fond, jew inkella minħabba livelli ambjentali stabbiliti għal ċerti tipi ta' bastimenti, f'ċerti portijiet jew reġjuni.

Kunsiderazzjonijiet addizzjonali li jridu jitqiesu meta jiġi determinat is-suq tal-prodott rilevanti

28. L-eżistenza ta' katini ta' sostituzzjoni bejn id-daqsijiet tal-bastimenti fis-servizzi tal-bastimenti tramp għandha wkoll titqies. F'xi swieq tas-servizzi tal-bastimenti tramp, id-daqsijiet tal-bastimenti fl-estremi tas-suq mhumiex direttament sostitwibbli. L-effetti tas-sostituzzjoni f'katina jistgħu madankollu jillimitaw il-prezzijiet fl-estremi u jwasslu għall-inklużjoni tagħhom f'definizzjoni tas-suq usa'.

29. F'ċerti swieq tat-tbaħħir tramp, trid tingħata kunsiderazzjoni għal jekk il-bastimenti jistgħux jitqiesu bħala captive capacity u m'għandhomx jittieħdu f'kunsiderazzjoni meta ssir l-evalwazzjoni tas-suq rilevanti każ b'każ.

30. Fatturi oħrajn bħal kemm hu ta' min jorbot fuqu l-fornitur tas-servizzi, is-sigurtà, is-sikurezza u r-rekwiżiti regolatorji jistgħu jinfluwenzaw is-sostitwibbiltà tal-provvista u tad-domanda, per eżempju ir-rekwiżit ta' qoxra doppja għal tankers fl-ilmijiet tal-Komunità (31).

Dimensjoni ġeografika

31. Ir-rekwiżiti tat-trasport normalment jinkludu elementi ġeografiċi bħall-portijiet jew ir-reġjuni tat-tagħbija u tal-ħatt. Dawn il-portijiet jipprovdu l-ewwel orjentazzjoni għad-definizzjoni tas-suq rilevanti ġeografiku min-naħa tad-domanda, bla ħsara għad-definizzjoni finali tas-suq ġeografiku relevanti.

32. Xi swieq ġeografiċi jistgħu jiġi definiti biss fuq bażi direzzjonali, jew ikunu biss temporanji, per eżempju meta l-kundizzjonijiet klimatiċi jew il-perjodi tal-ħsad perjodikament jaffettwaw id-domanda għat-trasport ta' merkanzija partikolari. F'dan il-kuntesst, il-pożizzjonar mill-ġdid tal-bastimenti, il-vjaġġi vojta u l-iżbilanċi kummerċjali għandhom jitqiesu għad-delineazzjoni tas-swieq ġeografiċi rilevanti.

2.4. L-ishma fis-swieq

33. L-ishma fis-swieq iservu ta' indikatur bikri tal-istruttura tas-suq u tal-importanza kompetittiva tal-partijiet u tal-kompetituri tagħhom. Il-Kummissjoni tinterpreta l-ishma fis-swieq fid-dawl tal-kundizzjonijiet tas-swieq fuq il-bażi ta' każ b'każ. Fit-tbaħħir tal-linja, id-dejta dwar il-volum u/jew il-kapaċità ġew identifikati bħala l-bażi għall-kalkolu tal-ishma tas-suq f'diversi deċiżjonijiet tal-Kumissjoni u sentenzi tal-Qorti (32).

34. Fis-swieq tal-bastimenti tramp, il-fornituri tas-servizzi jikkompetu għall-għotja tal-kuntratti tat-trasport, jiġifieri jbiegħu l-vjaġġi jew kapaċità ta' trasport. Skont is-servizzi speċifiċi in kwistjoni, id-dejta varja tista' tippermetti lill-operaturi jikkalkulaw l-ishma annwali tas-suq tagħhom (33), pereżempju: (a) l-għadd tal-vjaġġi; (b) il-volum tal-partijiet jew is-sehem tal-valur tat-trasport totali ta' merkanzija speċifika (bejn żewġ portijiet jew firxiet ta' portijiet); (c) sehem il-partijiet fis-suq ta' kuntratti time charter; (d) l-ishma tal-kapaċità tal-partijiet fil-flotta rilevanti (skont it-tip ta' bastiment u d-daqs tiegħu).

3. IL-FTEHIMIET ORIZZONTALI FIS-SETTUR TAT-TRASPORT MARITTIMU

35. Il-ftehimiet ta' kooperazzjoni huma karatteristika komuni tas-swieq tat-trasport marittimu. Meta wieħed jikkunsidra li dawn il-ftehimiet jistgħu isiru bejn kompetituri attwali jew potenzjali, u jistgħu ikunu ta' dannu għall-parametri tal-kompetizzjoni, l-impriżi jridu joqogħdu attenti ħafna biex jaraw li jkunu konformi mar-regolamenti tal-kompetizzjoni. Fis-swieq tas-servizzi, bħal ma hu t-trasport marittimu, l-elementi li ġejjin huma partikolarment rilevanti sabiex ikun imkejjel l-effett li ftehim jista' jkollu fis-suq rilevanti: il-prezzijiet, l-ispejjeż, il-kwalità, il-frekwenza u d-differenzjazzjoni tas-servizz ipprovdut, l-innovazzjoni, il-marketing u l-kummerċjalizzazzjoni tas-servizz.

36. Tliet kwistjonijiet għandhom rilevanza partikolari għas-servizzi koperti minn dawn il-Linji ta' Gwida: il-ftehimiet tekniċi, l-iskambji tal-informazzjoni u l-pools.

3.1. Ftehimiet tekniċi

37. Xi tipi ta' ftehimiet tekniċi jistgħu ma jaqgħux taħt il-projbizzjoni stabbilita fl-Artikolu 81 tat-Trattat minħabba li ma jirrestrinġux il-kompetizzjoni. Dan huwa l-każ, per eżempju, tal-ftehimiet orizzontali li l-għan u l-effett uniku tagħhom huwa li jimplimentaw titjib tekniku jew li jiksbu l-kooperazzjoni teknika. Il-ftehimiet relatati mal-implimentazzjoni tal-istandards ambjentali jistgħu wkoll jitqiesu li jaqgħu f'din il-kategorija. Il-ftehimiet bejn il-kompetituri relatati mal-prezz, il-kapaċità, jew parametri oħrajn tal-kompetizzjoni fil-prinċipju ma jaqgħux taħt din il-kategorija (34).

3.2. L-iskambji ta' informazzjoni bejn il-kompetituri fit-trasport bil-bastimenti tal-linja

38. Sistema ta' skambju ta' informazzjoni timplika arranġament fuq il-bażi ta' liema l-intrapriżi jaqsmu l-informazzjoni bejniethom jew jipprovduha lil aġenzija komuni responsabbli biex tiċċentralizzaha, tiġborha u tipproċessaha qabel ma troddha lill-parteċipanti fil-forma u fil-frekwenza miftiehma.

39. Hija prattika komuni f'bosta industriji li l-istatistika aggregata u l-informazzjoni ġenerali dwar is-suq jinġabru, jiġu skambjati u ppubblikati. Din l-informazzjoni tas-suq ippubblikata hija mezz tajjeb biex tiżdied it-trasparenza fis-suq u l-għarfien tal-klijenti, u għahekk tista' toħloq l-effiċjenza. Iżda, l-iskambju ta' dejta kummerċjalment sensittiva u individwalizzata jista' taħt xi ċirkostanzi jikser l-Artikolu 81 tat-Trattat. Dawn il-Linji ta' Gwida huma maħsuba biex jgħinu lill-fornituri tas-servizzi tal-linja marittimi jivvalutaw jekk dawn l-iskambji jiksrux ir-regoli tal-kompetizzjoni.

40. Fis-settur tal-bastimenti tal-linja, l-iskambju ta' informazzjoni bejn linji ta' tbaħħir li jkunu jagħmlu sehem minn konsorzji tat-tbaħħir li altrimenti jaqgħu taħt l-Artikolu 81(1) tat-Trattat huma permissibbli, safejn dawn ikunu anċillari għall-operazzjoni konġunta ta' servizzi ta' trasport tal-linja u l-forom l-oħra ta' kooperazzjoni koperti mill-eżenzjoni ta' kategorija fir-Regolament (KE) Nru 823/2000 (35). Dawn il-Linji ta' Gwida ma jikkonċernawx dawn l-iskambji ta' informazzjoni.

3.2.1. Inġenerali

41. Fl-evalwazzjoni tas-sistemi tal-iskambju tal-informazzjoni taħt il-liġi tal-kompetizzjoni tal-Komunità, għandhom isiru d-distinzjonijiet li ġejjin.

42. L-iskambju tal-informazzjoni jista' jkun mekkaniżmu li jiffaċilita l-implimentazzjoni ta' prattika antikompetittiva, bħall-monitoraġġ tal-konformità ma' kartell; fejn skambju ta' informazzjoni ikun anċillari għal prattika antikompetittiva bħal din, l-evalwazzjoni tagħha għandha ssir flimkien ma' evalwazzjoni ta' dik il-prattika. L-iskambju ta' informazzjoni nnifsu jista' jkollu l-iskop ta' jirrestrinġi l-kompetizzjoni (36). Dawn il-Linji ta' Gwida ma jindirizzawx skambji ta' informazzjoni bħal din.

43. Madankollu, skambju ta' informazzjoni jista' minnu nnifsu jikkostitwixxi ksur tal-Artikolu 81 tat-Trattat minħabba l-effett tiegħu. Din is-sitwazzjoni tqum meta l-iskambju ta' informazzjoni jnaqqas jew ineħħi l-livell ta' inċertezza dwar l-operazzjoni tas-suq in kwistjoni, bir-riżultat li l-kompetizzjoni bejn l-intrapriżi hija ristretta (37). Kull operatur ekonomiku għandu jiddetermina b'mod awtonomu l-politika li bi ħsiebu jsegwi fis-suq. Il-Qorti kkunsidrat ukoll li l-intrapriżi huma, għalhekk, preklużi minn kuntatti diretti jew indiretti ma' operaturi oħrajn li jinfluwenzaw l-imġiba ta' kompetitur jew jiżvelaw l-imġiba (intenzjonata) tagħhom stess jekk l-għan jew l-effett ta' dawk il-kuntatti huwa li tiġi ristretta l-kompetizzjoni, jiġifieri li jinħolqu kundizzjonijiet tal-kompetizzjoni li ma jikkorrispondux għall-kundizzjonijiet normali tas-suq ikkonċernat, filwaqt li titqies in-natura tal-prodotti jew tas-servizzi provduti, id-daqs u l-għadd tal-intrapriżi u l-volum tas-suq (38). B'kuntrast għal dan, fis-suq tal-polpa tal-injam, il-Qorti sabet li t-tħabbir unilaterali tal-prezzijiet kull tliet xhur li jsir indipendentement minn produtturi lill-utenti jikkostitwixxi fi innifsu imġiba tas-suq li ma tnaqqasx l-inċertezza ta' kull intrapriża dwar l-attitudni fil-futur tal-kompetituri tagħha u għalhekk, fin-nuqqas ta' xi prattika preliminari magħmula flimkien bejn il-produtturi, ma jikkostitwix fih innifsu ksur tal-Artikolu 81(1) tat-Trattat (39).

44. Il-ġurisprudenza tal-Qrati Komunitarji tipprovdi xi gwida ġenerali fl-eżami tal-effetti probabbli ta' skambju ta' informazzjoni. Il-Qorti sabet li fejn hemm suq tassew kompetittiv, it-trasparenza x'aktarx twassal għalintensifikazzjoni tal-kompetizzjoni bejn il-fornituri (40). Madankollu, f'suq oligopolistiku ikkonċentrat ħafna, li fih il-kompetizzjoni tkun diġà mnaqqsa sew, l-iskambju ta' informazzjoni preċiża dwar il-bejgħ individwali ta' spiss bejn il-kompetituri ewlenin, bl-esklużjoni ta' fornituri oħra u ta' konsumaturi, x'aktarx li jtellfu b'mod sostanzjali l-kompetizzjoni li teżisti bejn il-fornituri. F'ċirkustanzi bħal dawn, l-iskambju, fuq bażi regolari u frekwenti, ta' informazzjoni dwar l-operat tas-suq għandha l-effett li perjodikament tiżvela lill-kompetituri kollha l-pożizzjonijiet fis-suq u l-istrateġiji tal-kompetituri individwali varji (41) Il-Qorti sabet ukoll li sistema ta' skambju ta' informazzjoni tista' tikkostitwixxi ksur tar-regoli tal-kompetizzjoni anki meta s-suq mhuwiex ikkonċentrat ħafna iżda hemm tnaqqis tal-awtonomija tal-intrapriżi li jieħdu d-deċiżjonijiet li jirriżulta mill-pressjoni matul diskussjonijiet sussegwenti mal-kompetituri (42).

45. Isegwi li l-effetti attwali jew potenzjali ta' skambju ta' informazzjoni għandhom jitqiesu f'kull każ għalih għaliex ir-riżultati tal-evalwazzjoni jiddependu fuq kombinazzjoni ta' fatturi, kull wieħed speċifiku għal każ individwali. L-istruttura tas-suq fejn isir l-iskambju u l-karatteristiċi tal-iskambju ta' informazzjoni huma ż-żewġ elementi ewlenin li l-Kummissjoni teżamina meta tevalwa skambju ta' informazzjoni. L-evalwazzjoni għandha wkoll tqis l-effetti attwali jew potenzjali li l-iskambju ta' informazzjoni jista' jkollu meta mqabbel mas-sitwazzjoni kompetittiva li tirriżulta fin-nuqqas tal-ftehim dwar l-iskambju ta' informazzjoni (43). Biex jaqa' taħt l-Artikolu 81(1) tat-Trattat, l-iskambju għandu jkollu impatt apprezzabbli negattiv fuq il-parametri tal-kompetizzjoni (44).

46. Il-gwida hawn taħt hija relatata l-aktar mal-analiżi ta' restrizzjoni tal-kompetizzjoni taħt l-Artikolu 81(1) tat-Trattat. Il-gwida dwar l-applikazzjoni tal-Artikolu 81(3) tat-Trattat tinsab fil-paragrafu 58 hawn taħt, kif ukoll fl-avviż ġenerali dwar is-suġġett (45).

3.2.2. L-istruttura tas-suq

47. Il-livell ta' konċentrazzjoni u l-istruttura tal-provvista u tad-domanda f'suq partikolari huma kwistjonijiet ewlenin meta wieħed iqis jekk skambju jaqax taħt l-ambitu tal-Artikolu 81(1) tat-Trattat (46).

48. Il-livell ta' konċentrazzjoni huwa rilevanti b'mod partikolari peress li, fi swieq oligopolistiċi kkonċentrati ħafna, aktar huwa probabbli li jseħħu l-effetti restrittivi u aktar huwa probabbli li jkunu sostenibbli milli fi swieq inqas ikkonċentrati. It-trasparenza akbar f'suq konċentrat tista' ssaħħaħ l-interdipendenza tad-ditti u tnaqqas l-intensità tal-kompetizzjoni.

49. L-istruttura tal-provvista u tad-domanda hija importanti wkoll, b'mod partikolari l-għadd ta' operaturi li jikkompetu u s-simetrija u l-istabbiltà tal-ishma tagħhom fis-suq u l-eżistenza ta' kwalunkwe konnessjonijiet strutturali bejn il-kompetituri (47). Il-Kummissjoni tista' wkoll tanalizza fatturi oħrajn bħall-omoġeneità tas-servizzi u t-trasparenza ġenerali fis-suq.

3.2.3. Il-karatteristiċi tal-informazzjoni skambjata

50. L-iskambju ta' dejta kummerċjalment sensittiva dwar il-parametri tal-kompetizzjoni, bħal ma hu l-prezz, il-kapaċità jew l-ispejjeż, bejn il-kompetituri għandha probabbiltà akbar li tiġi taqa' taħt l-Artikolu 81(1) tat-Trattat minn skambji oħrajn ta' informazzjoni. Is-sensittività kummerċjali tal-informazzjoni għandha tkun evalwata billi jitqiesu l-kriterji mfissra hawn taħt.

51. L-iskambju tal-informazzjoni li diġà hija miftuħa għall-pubbliku, fil-prinċipju ma jikkostitwixxix ksur tal-Artikolu 81(1) tat-Trattat (48). Mandankollu, huwa importanti li wieħed jistabbilixxi l-livell ta' trasparenza tas-suq u jara jekk l-iskambju jtejjibx l-informazzjoni billi jagħmilha aktar aċċessibbli u/jew jekk jgħaqqadx informazzjoni li tkun diġà disponibbli għall-pubbliku ma' informazzjoni oħra. L-informazzjoni li tirriżulta tista' ssir kummerċjalment sensittiva u l-iskambju tagħha jista' joħloq restrizzjoni tal-kompetizzjoni.

52. L-informazzjoni tista' tkun individwali jew aggregata. Id-dejta individwali għandha x'taqsam ma' intrapriża nominata jew identifikabbli. Id-dejta aggregata tgħaqqad id-dejta minn għadd suffiċjenti ta' intrapriżi indipendenti li jrendi l-għarfien ta' dejta individwali impossibbli. Huwa aktar probabbli li jkun l-iskambju ta' informazzjoni individwali bejn il-kompetituri li jiġi jaqa' taħt l-Artikolu 81(1) tat-Trattat (49), milli l-iskambju ta' informazzjoni miġbura li, fil-prinċipju, ma taqax taħt l-Artikolu 81(1) tat-Trattat. Il-Kummissjoni tagħti attenzjoni partikolari għal-livell ta' aggregazzjoni. Trid tkun b'mod li l-informazzjoni ma tkunx tista' tiġi diżaggregata sabiex l-impriżi jkunu jistgħu direttament jew indirettament jidentifikaw l-istrateġiji kompetittivi tal-kompetituri tagħhom.

53. Madankollu, fit-tbaħħir tal-linja, trid tingħata attenzjoni meta ssir l-evalwazzjoni ta' skambji ta' tbassir ta' kapaċità anki f'forma miġbura, speċjalment meta jsiru fi swieq konċentrati. Fis-swieq tal-bastimenti tal-linja, id-dejta dwar il-kapaċità hija l-parametru ewlieni biex l-imġiba kompetittiva tiġi kkoordinata u għandha effett dirett fuq il-prezzijiet. L-iskambji dwar previżjonijiet dwar il-kapaċità aggregata li jindikaw f'liema rotot kummerċjali se tintuża l-kapaċità jistgħu jkunu antikompetittivi sal-grad li jistgħu jwasslu għall-adozzjoni ta' politika komuni minn bosta trasportaturi jew minnhom kollha u jirriżultaw fil-provvista ta' servizzi bi prezzijiet ogħla mill-prezzijiet kompetittivi. Barra minn dan, hemm riskju li d-dejta tiġi diżaggregata għaliex tista' tiġi kkombinata ma' dikjarazzjonijiet individwali minn trasportaturi tal-linja. Dan jippermetti lill-intrapriżi jidentifikaw il-pożizzjonijiet tas-suq u l-istrateġiji tal-kompetituri.

54. L-età tad-dejta u l-perjodu li għandha x'taqsam miegħu huma wkoll fatturi importanti. Id-dejta tista' tkun storika, riċenti jew futura. L-iskambju ta' informazzjoni storika ġeneralment ma jitqiesx li jaqa' taħt l-Artikolu 81(1) tat-Trattat għaliex ma jistax ikollu impatt reali fuq l-imġiba futura tal-intrapriża. Fil-passat, il-Kummissjoni qieset informazzjoni ta' aktar minn sena ilu bħala storika (50) filwaqt li informazzjoni inqas antika minn sena ġiet meqjusa bħala riċenti (51). In-natura storika jew riċenti tal-informazzjoni għandha tiġi evalwata b'xi flessibbiltà filwaqt li jitqies l-grad sa fejn id-dejta ma tibqax aktar valida għas-suq rilevanti. Iż-żmien meta d-dejta ssir storika x'akarx li jkun iqsar jekk id-dejta tkun aggregata aktar milli jekk tkun individwali. Bl-istess mod, l-iskambju ta' dejta reċenti dwar il-volum u dwar il-kapaċità x'aktarx ma jirrestrinġix il-kompetizzjoni jekk id-dejta tkun aggregata sa livell xieraq b'tali mod li t-tranżazzjonijiet ta' utenti jew trasportaturi individwali ma jkunux jistgħu jiġu identifikati direttament jew indirettament. Id-dejta futura għandha x'taqsam mal-perspettiva ta' intrapriża ta' kif se jiżviluppa s-suq jew l-istrateġija li bi ħsiebha ssegwi f'dak is-suq. B'mod partikolari l-iskambju ta' dejta futura x'aktarx ikun problematiku, speċjalment meta għandu x'jaqsam ma' prezzijiet jew produzzjoni. Tista' tiżvela l-istrateġija kummerċjali li bi ħsiebha tadotta intrapriża fis-suq. Meta tagħmel dan, hija tista' tnaqqas b'mod apprezzabbli l-kompetittività bejn il-partijiet fl-iskambju u għalhekk tista' potenzjalment tirrestrinġi l-kompetizzjoni.

55. Il-frekwenza tal-iskambju għandha titqies ukoll. Aktar ma tkun skambjata ta' spiss id-dejta, aktar ikunu jistgħu jirreaġixxu malajr il-kompetituri. Dan jiffaċilita r-ritaljazzjoni u fl-aħħar mill-aħħar inaqqas l-inċentivi biex jinbdew azzjonijiet kompetittivi fis-suq. Dik li tissejjaħ kompetizzjoni moħbija tista' tiġi ristretta.

56. Wieħed għandu wkoll jagħti daqqa ta' għajn lejn kif tiġi rilaxxata d-dejta sabiex ikun jista' jevalwa l-effett(i) li jista' jkollha fuq is-suq/swieq. Aktar mal-informazzjoni tiġi maqsuma mal-klijenti, inqas hemm probabbiltà li tkun problematika. Min-naħa l-oħra, jekk it-trasparenza tas-suq titjieb għall-benefiċċju tal-fornituri biss, tista' ċċaħħad lill-konsumaturi mill-possibbiltà li jiksbu l-vantaġġ ta' “kompetizzjoni moħbija” akbar.

57. Fit-tbaħħir tal-linja, l-indiċi tal-prezzijiet jintuża biex juri l-movimenti medji tal-prezzijiet għat-trasportazzjoni ta' kontejner bil-baħar. Indiċi tal-prezzijiet ibbażat fuq dejta tal-prezzijiet aggregata b'mod xieraq mhux probabbli li jikser l-Artikolu 81(1) tat-Trattat, sakemm il-livell ta' aggregazzjoni jkun tali li l-informazzjoni ma tkunx tista' tiġi diżaggregata b'mod li l-impriżi jkunu jistgħu direttament jew indirettament jidentifikaw l-istrateġiji kompetittivi tal-kompetituri tagħhom. Jekk indiċi tal-prezzijiet inaqqas jew ineħħi l-grad ta' inċertezza fejn jidħol il-mod kif jaħdem is-suq bir-riżultat li l-kompetizzjoni bejn l-intrapriżi tkun ristretta, ikun jikser l-Artikolu 81(1) tat-Trattat. Meta wieħed jevalwa l-effett probabbli ta' indiċi tal-prezzijiet bħal dan fuq suq rilevanti partikolari, għandu jitqies il-livell ta' aggregazzjoni tad-dejta u n-natura storika jew riċenti tagħha, u l-frekwenza li biha l-indiċi jkun ppubblikat. B'mod ġenerali, huwa wkoll importanti li wieħed jevalwa l-elementi individwali kollha ta' kull skema ta' skambju ta' informazzjoni flimkien, sabiex jitqiesu l-interazzjonijiet potenzjali, pereżempju bejn skambju ta' kapaċità u ta' dejta dwar il-volum fuq naħa, u ta' indiċi tal-prezzijiet fuq oħra.

58. Skambju ta' informazzjoni bejn il-kumpaniji li jbaħħru li jirrestrinġi l-kompetizzjoni jista' madanakollu joħloq l-effiċjenzi, bħal pereżempju, ippjanar aħjar tal-investimenti u użu aktar effiċjenti tal-kapaċità. Effiċjenzi bħal dawn iridu jkunu ssostanzjati u mgħoddija lill-konsumaturi u mkejla kontra l-effetti antikompetittivi tal-iskambju tal-informazzjoni fil-qafas tal-Artikolu 81(3) tat-Trattat. F'dan il-kuntest, huwa importanti li wieħed jinnota li waħda mill-kundizzjonijiet tal-Artikolu 81(3) hija li l-konsumaturi għandhom jirċievu sehem ġust mill-benefiċċji iġġenerati mill-ftehim restrittiv. Jekk l-erba' kundizzjonijiet kumulattivi kollha imfissra fl-Artikolu 81(3) jitwettqu, il-projbizzjoni tal-Artikolu 81(1) tat-Trattat ma tkunx tapplika (52).

3.2.4. Assoċjazzjonijiet kummerċjali

59. Fit-tbaħħir tal-linja, bħal f'kull settur ieħor, id-diskussjonijiet u l-iskambji tal-informazzjoni jistgħu jsiru f'assoċjazzjoni kummerċjali, sakemm l-assoċjazzjoni ma tintużax bħala (a) forum għal-laqgħat ta' kartell (53), (b) struttura li toħroġ deċiżjonijiet jew rakkomandazzjonijiet antikompetittivi lill-membri tagħha (54) jew (c) mezz ta' skambju ta' informazzjoni li jnaqqas jew ineħħi l-grad ta' inċertezza dwar it-tħaddin tas-suq, bir-riżultat li l-kompetizzjoni bejn l-intrapriżi tiġi ristretta filwaqt li ma jitwettqux il-kundizzjonijiet tal-Artikolu 81(3) (55). Dan għandu jkun distint mid-diskussjonijiet li jinżammu b'mod leġittmu fi ħdan assoċjazzjonijiet tal-kummerċ, pereżempju dwar livelli tekniċi jew ambjentali.

3.3. Ftehimiet ta' pooling fit-trasport bil-bastimenti tramp

60. Il-forma l-aktar rikurrenti ta' kooperazzjoni fis-settur tat-trasport bil-bastimenti tramp hija l-pooling tal-bastimenti. Ma hemm ebda mudell universali għall-pooling. Iżda xi karatteristiċi jidhru li huma komuni għall-biċċa l-kbira tal-pools fit-taqsimiet differenti tas-suq kif stabbilit hawn taħt.

61. Pooling standard tal-bastimenti tiġbor flimkien għadd ta' bastimenti simili (56) bi proprjetarji differenti u mħaddma taħt amministrazzjoni waħda. Maniġer ta' pool normalment huwa normalment responsabbli għall-amministrazzjoni kummerċjali (eż. marketing konġunt (57), li jinnegozja r-rati tat-trasport u jiċċentralizza d-dħul u l-ispejjeż tal-vjaġġi (58) u l-operazzjoni kummerċjali) (l-ippjanar ta' movimenti tal-bastimenti u l-istruzzjoni lill-bastimenti, li jaħtar lill-aġenti fil-portijiet, li jżomm lill-klijenti aġġornati, li joħroġ il-fatturi tat-trasport, li jordna l-bunkers, li jiġbor id-dħul tal-bastimenti u jqassmu taħt sistema ta' medja ta' fatturi miftiehma minn qabel eċċ). Il-maniġer tal-pool spiss jaġixxi taħt is-superviżjoni ta' kumitat ġenerali eżekuttiv li jirrappreżenta l-proprjetarji tal-bastimenti. L-operat tekniku tal-bastimenti normalment ikun taħt ir-responsabbiltà ta' kull proprjetarju (sigurtà, ekwipaġġ, tiswija, mantenuzzjoni, eċċ.). Għalkemm ibiegħu s-servizzi tagħhom flimkien, il-membri tal-pool spiss iwettqu s-servizzi individwalment.

62. Isegwi minn din id-deskrizzjoni li l-karatteristika ewlenija tal-pools standard tat-trasport bil-baħar hija l-bejgħ konġunt, flimkien ma' karatteristiċi ta' produzzjoni konġunta. Il-gwida kemm fuq il-bejgħ konġunt, bħala varjant ta' ftehim ta' kummerċjalizzazzjoni konġunta, u l-produzzjoni konġunta fil-Linji ta' Gwida tal-Kummissjoni dwar l-applikabbiltà tal-Artikolu 81 tat-Trattat għal ftehimiet ta' koperazzjoni orizzontali, (59) għalhekk hija rilevanti. Minħabba l-varjazzjoni fil-karatteristiċi tal-pools, kull pool għandu jiġi analizzat għalih biex jiġi determinat, b'riferiment għal fejn huwa ċċentrat (60), jekk jaqax taħt l-Artikolu 81(1) u, f'dak il-każ, jekk jissodisfax l-erba' kondizzjonijiet kumulattivi tal-Artikolu 81(3).

63. Pools li jkunu jaqgħu fl-ambitu tal-applikazzjoni tar-Regolamenti tal-Kunsill (KE) Nru 139/2004 (61) peress li jkunu maħluqa bħala operazzjoni konġunta li topera fuq bażi dewwiema l-funzjonijiet kollha ta' entità ekonomika awtonima (l-hekk imsejħa operazzjonijiet konġunti full-function, ara l-Art. 3(4) tar-Regolament tal-Kunsill (KE) Nru 139/2004) mhumiex affettwati direttament bit-tibdil li ġab ir-Regolament (KE) Nru 1419/2006 u ma jaqgħux taħt dawn il-Linji ta' Gwida. Wieħed jista' jieħu direzzjoni dwar il-funzjonalità sħiħa, fost oħrajn, fl-Avviż Ġuriżdizzjonali Konsolidat tal-Kummissjoni skont ir-Regolament tal-Kunsill (KE) Nru 139/2004 dwar il-kontroll ta' konċentrazzjonijiet bejn l-impriżi (62). Safejn il-pools ikollhom bħala l-għan jew l-effett tagħhom il-koordinazzjoni tal-imġiba kompetittiva tal-kumpaniji prinċipali tagħhom, il-koordinazzjoni għandha tkun evalwata skont il-kriterji tal-Artikolu 81(1) u (3) KE tat-Trattat, bil-ħsieb li jiġi stabbilit jekk l-operazzjoni hija kompatibbli mas-suq komuni jew le (63).

3.3.1. Pools li ma jaqgħux taħt l-Artikolu 81(1) tat-Trattat

64. Il-ftehimiet ta' pool ma jaqgħux taħt il-projbizzjoni tal-Artikolu 81 (1) tat-Trattat jekk il-parteċipanti fil-pool ma jkunux kompetituri attwali jew potenzjali. Dan ikun il-każ, per eżempju, fejn żewġ proprjetarji ta' bastimenti jew aktar jistabbilixxu pool tat-trasport bil-bastimenti għall-iskop uniku li jagħmlu offerti għal u jipprovdu kuntratti ta' ġarr li għalihom bħala operaturi individwali ma jkunux jistgħu jagħmlu offerti li jirnexxu jew li ma jkunux jistgħu jwettqu waħedhom. Din il-konklużjoni mhix invalidata f'dawk il-każijiet fejn pools bħal dawn xi kultant iġorru merkanzija oħra li tkun tirrappreżenta parti żgħira minn volum kollu.

65. Il-pools li l-attività tagħhom ma tinfluwenzax il-parametri rilevanti tal-kompetizzjoni għaliex għandhom importanza minuri u/jew ma jaffettwawx b'mod apprezzabbli l-kummerċ bejn l-Istati Membri (64), ma jaqgħux taħt l-Artikolu 81(1) tat-Trattat.

3.3.2. Pools li ġeneralment jaqgħu taħt l-Artikolu 81(1) tat-Trattat

66. Ftehimiet ta' pool bejn kompetituri li jkunu limitati għal bejgħ konġunt għandhom bħala regola l-iskop u l-effett li jikkoordinaw il-politika tal-prezzijiet ta' dawn il-kompetituri (65).

3.3.3. Pools li jistgħu jaqgħu taħt l-Artikolu 81(1) tat-Trattat

67. Jekk il-pool m'għandux bħala l-għan tiegħu r-restrizzjoni tal-kompetizzjoni, hija meħtieġa analiżi tal-effetti tiegħu fis-suq konċernat. Ftehim jaqa' taħt l-Artikolu 81 (1) tat-Trattat meta x'aktarx ikollu impatt negattiv apprezzabbli fuq il-parametri tal-kompetizzjoni fis-suq bħall-prezzijiet, l-ispejjeż, id-differenzjazzjoni tas-servizz, il-kwalità tas-servizz u l-innovazzjoni. Il-ftehimiet jistgħu jkollhom dan l-effett billi jnaqqsu b'mod apprezzabli l-kompetittività bejn il-partijiet tal-ftehim jew bejniethom u terzi (66).

68. Xi pools tat-tbaħħir tramp ma jinvolvux bejgħ konġunt iżda madankollu fihom xi element ta' koordinazzjoni fejn jidħlu l-parametri tal-kompetizzjoni (eż. skeda konġunta jew xiri konġunt). Każijiet bħal dawn jiġu biss jaqgħu taħt l-Artikolu 81(1) tat-Trattat jekk il-partijiet għall-ftehim ikollhom xi livell ta' setgħa fuq is-suq (67).

69. L-abbiltà tal-pool li jikkaġuna effetti negattivi apprezzabbli fis-suq tiddependi fuq il-kuntest ekonomiku, filwaqt li titqies is-setgħa kkombinata tal-partijiet fis-suq flimkien man-natura tal-ftehim u ma' fatturi strutturali oħrajn fis-suq rilevanti. Għandu wkoll jitqies jekk il-ftehim tal-pool jaffettwax l-imġiba tal-partijiet fis-swieq qrib li jkunu relatati mill-qrib mas-suq direttament affettwat mill-kooperazzjoni (68). Dan jista' per eżempju jkun il-każ fejn is-suq rilevanti tal-pool huwa dak għat-trasport ta' prodotti tal-foresta f'bastimenti speċjali forma ta' kaxxa (suq A) u l-membri tal-pool ukoll ikunu joperaw bastimenti fis-suq dry bulk (suq B).

70. Fejn jidħlu l-fatturi strutturali fis-suq relevanti, jekk il-pool ikollu sehem żgħir fis-suq, ma jkunx probabbli li jkun hemm effetti restrittivi. Meta jkun qed jiġi evalwat l-impatt ta' pool partikolari fuq is-suq rilevanti, għandhom jittieħdu f'kunsiderazzjoni bħala fatturi addizzjonali l-konċentrazzjoni tas-suq, il-pożizzjoni u l-għadd ta' kompetituri, l-istabbiltà tal-ishma tas-suq fuq perjodu ta' żmien, sħubija multipla f'pools, ostakoli għad-dħul fis-suq u l-probabbiltà tad-dħul, it-trasparenza tas-suq, il-kontrapiż tas-saħħa tax-xiri ta' utenti tat-trasport u n-natura tas-servizzi (pereżempju, servizzi omoġenji kontra servizzi differenzjati).

71. Fejn tidħol in-natura tal-ftehim, għandha tingħata kunsiderazzjoni lil klawżoli li jaffettwaw il-pool jew l-imġiba kompetittiva tal-membri tagħha fis-suq, bħal ma huma klawżoli li ma jħallux lill-membri milli jkunu attivi fl-istess suq barra l-pool (klawżoli ta' nonkompetizzjoni), perjodi ta' waqfien u perjodi ta' avviż (klawżoli ta' ħruġ) kif ukoll skambji ta' informazzjoni kummerċjalment sensittiva. Kull rabta bejn il-pools, sew fejn jidħol it-tmexxija jew il-membri, kif ukoll it-tqassim ta' spejjeż u dħul, trid tiġi kkunsidrata wkoll.

3.3.4. L-applikabbiltà tal-Artikolu 81 (3) tat-Trattat

72. Fejn il-pools jaqgħu taħt l-Artikolu 81(1) tat-Trattat, l-impriżi involuti għandhom jiżguraw li jkunu jissodisfaw l-erba' kondizzjonijiet kumulattivi tal-Artikolu 81(3) (69). L-Artikolu 81(3) ma jeskludix a priori ċerti tipi ta' ftehimiet mill-ambitu tiegħu. Fil-prinċipju, il-ftehimiet restrittivi kollha li jissodisfaw l-erba' kundizzjonijiet tal-Artikolu 81(3) huma koperti mir-regola tal-eċċeżżjoni. Din l-analiżi tinkorpora skala mobbli. Akbar ma tkun ir-restrizzjoni tal-kompetizzjoni li tinstab skont l-Artikolu 81(1), akbar għandhom ikunu l-effiċjenzi u l-benefiċċju li jgħaddi għal għand il-konsumaturi.

73. Hija responsabbiltà tal-intrapriżi li juru li l-pool itejjeb is-servizzi tat-trasport jew li jġib 'il quddiem il-progress tekniku jew ekonomiku fil-forma ta' kisbiet fl-effiċjenza. L-effiċjenzi ġġenerati ma jistgħux ikunu l-iffrankar ta' spejjeż li huma parti inerenti tat-tnaqqis tal-kompetizzjoni iżda għandhom jirriżultaw mill-integrazzjoni ta' attivitajiet ekonomiċi.

74. Il-kisbiet ta' effiċjenza tal-pools jistgħu, pereżempju, jirriżultaw mill-kisba ta' rati aħjar ta' utilizzazzjoni u ta' ekonomiji ta' skala. Pools ta' tbaħħir tramp normalment jippjanaw flimkien il-movimenti tal-bastimenti sabiex jifirxu ġeografikament il-flotot tagħhom Il-firxa tal-bastimenti tista' tnaqqas l-għadd ta' vjaġġi vojta li tista' żżid l-utilizzazzjoni ġenerali tal-kapaċità tal-pool, u eventwalment twassal għal ekonomiji ta' skala.

75. Il-konsumaturi għandhom jirċievi s-sehem ġust tagħhom mill-effiċjenzi li jinħolqu. Skont l-Artikolu 81(3) tat-Trattat, huma l-effetti pożittivi fuq il-konsumaturi kollha fis-suq relevanti li jridu jittieħdu f'kunsiderazzjoni, mhux l-effett fuq kull konsumatur individwali (70). Il-passaġġ tal-benefiċċji irid mill-anqas jikkumpensa lill-konsumaturi għal xi impatt negattiv, attwali jew potenzjali, li jkunu sofrew minħabba r-restrizzjoni tal-kompetizzjoni skont l-Artikolu 81(1) (71). Sabiex tiġi evalwata l-possibbiltà ta' passaġġ, għandhom ukoll jiġu kkunsidrati f'dan il-kuntest l-istruttura tas-swieq tat-tbaħħir tramp u l-elastiċità tad-domanda.

76. Pool m'għandux jimponi restrizzjonijiet li ma jkunux indispensabbli għall-kisba tal-effiċjenzi. F'dan is-sens huwa meħtieġ li wieħed jara hekk il-partijiet setgħux kisbu l-effiċjenzi weħidhom. Meta ssir din l-evalwazzjoni, ta' min wieħed jikkunsidra, fost affarjiet oħra, x'inhi l-iskala minima ta' effiċjenza biex jingħataw id-diversi tipi ta' servizzi fit-tbaħħir tramp. Barra minn dan, kull klawżola restrittiva fil-ftehim ta' pool trid tkun raġonevolment meħtieġa sabiex jinkisbu l-effiċjenzi mbassra. Klawżoli restrittivi jistgħu ikunu ġustifikati għal perjodu itwal jew għall-perjodu kollu ta' kemm iddum teżisti pool, jew għal perjodu tranżitorju biss.

77. Fl-aħħarnett, il-pool m'għandux jagħti lill-partijiet il-possibiltà li jeliminaw l-kompetizjoni fir-rigward ta' parti sostanzjali tas-servizzi in kwistjoni.

(1) Ir-Regolament tal-Kunsill (KE) Nru 1419/2006 tal-25 ta' Settembru 2006 li jħassar it-Regolament (KEE) Nru 4056/86 li jistabbilixxi regoli dettaljati għall-applikazzjoni tal-Artikoli 85 u 86 (issa 81 u 82) tat-Trattat fil-qasam tat-trasport marittimu, u li jemenda r-Regolament (KE) Nru 1/2003 fejn tidħol l-estensjoni tal-ambitu tiegħu għal servizzi ta' kabutaġġ u dawk tramp internazzjonali, (ĠU L 269, 28.9.2006, p. 1).

(2) It-terminu “ftehim” jintuża għal ftehimiet, deċiżjonijiet minn assoċjazzjonijiet ta' intrapriżi u prattika miftiehma.

(3) ĠU L 1, 4.1.2003, p. 1.

(4) ĠU L 123, 27.4.2004, p. 18.

(5) ĠU L 378, 31.12.1986, p. 4.

(6) ĠU C 3, 6.1.2001, p. 2.

(7) ĠU C 101, 27.4.2004, p. 97.

(8) ĠU L 100, 20.4.2000, p. 24

(9) Il-premessa 3 tar-Regolament (KE) Nru 611/2005, iċċitat hawn fuq fin-nota ta' qiegħ il-paġna 8.

(10) Il-Kummissjoni identifikat serje ta' karatteristiċi li huma speċifiċi għat-trasport speċjalizzat li jagħmluh distint mis-servizzi tal-linja u mis-servizzi tal-bastimenti tramp. Huma jinvolvu l-provvista ta' servizzi regolari għal tip partikolari ta' merkanzija. Is-servizz normalment huwa provdut fuq il-bażi ta' kuntratti għall-ġarr bl-użu ta' bastimenti speċjalizzati adattati teknikament u/jew mibnija biex iġorru merkanzija speċifika. Deċiżjoni tal-Kummissjoni Nru 94/980/KE tad-19 ta' Ottubru 1994 fil-Każ IV/34.446 — Transatlantic Agreement, (ĠU L 376, 31.12.1994, p. 1) (minn hawn 'il quddiem id-Deċiżjoni TAA), paragrafi 47 sa 49.

(11) L-Artikolu 1 tar-Regolament tal-Kunsill (KEE) Nru 3577/92 tas-7 ta' Diċembru 1992 li japplika l-prinċipju ta' libertà li jiġu pprovduti servizzi għat-trasport marittimu fi ħdan l-Istati Membri (kabotaġġ marittimu), ĠU L 364, 12.12.1992, p. 7.

(12) Il-Kawża 42/84 Remia BV u oħrajn vs Il-Kummissjoni, Ġabra, 1985, p. 2545, punt 22. Il-Kawża 319/82 Ciments et Bétons de l'Est vs Kerpen & Kerpen, Ġabra, 1983 p. 4173, punt 9.

(13) ĠU C 101, 27.4.2004, p. 81.

(14) Il-fatt li s-servizz ikun lejn/minn port mhux fl-UE fih innifsu ma jeskludix li l-kummerċ bejn l-Istati Membri jkun affettwat. Trid issir analiżi bir-reqqa tal-effetti fuq il-klijenti u operaturi oħra fi ħdan il-Komunità li jistrieħu fuq is-servizzi, sabiex jiġi stabbilit jekk dawn jaqgħux taħt il-ġuriżdizzjoni tal-Komunità. Ara l-Linji ta' Gwida dwar il-kunċett tal-effett fuq il-kummerċ li jinsab fl-Artikoli 81 u 82 tat-Trattat, iċċitat hawn fuq fin-nota ta' qiegħ il-paġna 13.

(15) Id-Deċiżjoni tal-Kummissjoni Nru 93/82/KEE tat-23 ta' Diċembru 1992 (Il-Każijiet IV/32.448 u IV/32.450, CEWAL), ĠU L 34, 10.2.1993, p. 1, paragrafu 90, ikkonfermata mill-Qorti tal-Prim'Istanza fil-Kawżi magħquda T-24/93 sa T-26/93 u T-28/93, Compagnie Maritime Belge et vs Il-Kummissjoni, Ġabra, 1996, p. II-1201, punt 205. Deċiżjoni TAA iċċitata hawn fuq fin-nota ta' qiegħ il-paġna 10, punti 288-296, ikkonfermata mis-sentenza tal-Qorti tal-Prim'Istanza tat-28 ta' Frar 2002, fil-Kawża T-395/94, Atlantic Container Line et vs Il-Kummissjoni (minn issa 'l quddiem “is-sentenza TAA”), punti 72-74; id-Deċiżjoni tal-Kummissjoni Nru 1999/243/KE tas-16 ta' Settembru 1998 (Il-Każ IV/35.134 — Trans-Atlantic Conference Agreement) (minn issa ' quddiem “id-deċiżjoni TACA”), (ĠU L 95, 9.4.1999, p. 1), paragrafi 386-396; Id-Deċiżjoni tal-Kummissjoni Nru 2003/68/KE tal-14 ta' Novembru 2002 (Il-Każ COMP/37.396 — TACA Riveduta) (minn issa 'l quddiem “id-deċiżjoni TACA riveduta”), (ĠU L 26, 31.1.2003, p. 53), paragrafu 73.

(16) Għal gwida dwar l-applikazzjoni tal-effett fuq il-kummerċ, ara l-Linji ta' Gwida tal-Kummissjoni, iċċitati hawn fuq fin-nota 13.

(17) ĠU C 372, 9.12.1997, p. 5.

(18) L-Avviż dwar id-definizzjoni tas-suq, iċċitat aktar 'il fuq fin-nota ta' qiegħ il-paġna17, paragrafu 8.

(19) L-Avviż dwar id-definizzjoni tas-suq, iċċitat aktar 'il fuq fin-nota ta' qiegħ il-paġna17, paragrafu 13.

(20) Deċiżjoni tal-Kummissjoni Nru 1999/485/KE tat-30 ta' April 1999 (Il-Każ IV/34.250 — Europe Asia Trades Agreement), (ĠU L 193, 26.7.1999, p. 23); Id-Deċiżjoni TAA, iċċitata aktar 'l fuq fin-nota ta' qiegħ il-paġna 10, u d-Deċiżjoni TACA, iċċitata aktar 'il fuq fin-nota ta' qiegħ il-paġna 15, paragrafi 60-84. Id-definizzjoni tas-suq fid-Deċiżjoni TACA ġiet ikkonfermata mill-Qorti tal-Prim'Istanza fis-sentenza tagħha fil-Kawżi magħquda T-191/98, T-212/98 sa T-214/98, Atlantic Container Line AB et vs Il-Kummissjoni, Ġabra, 2003, p. II-3275 (minn issa “is-sentenza TACA”), punti 781-883.

(21) Il-paragrafu 62 tad-Deċiżjoni TACA ċċitata hawn fuq fin-nota ta' qiegħ il-paġna 15 u l-punti 783 sa 789 tas-Sentenza TACA, iċċitati hawn fuq fin-nota ta' qiegħ il-paġna 20.

(22) Id-Deċiżjoni TACA, iċċitata aktar 'il fuq fin-nota ta' qiegħ il-paġna 15, il-paragrafu 71.

(23) Is-Sentenza TAA, iċċitata hawn fuq fin-nota ta' qiegħ il-paġna 15, paunt 273 u s-Sentenza TACA, iċċitata hawn fuq fin-nota ta' qiegħ il-paġna 20, punt 809.

(24) Is-Sentenza TAA, iċċitata hawn fuq fin-nota ta' qiegħ il-paġna 15, punt 281, id-Deċiżjoni tal-Kummissjoni fil-Każ COMP/M.3829 — MAERSK/PONL, 29.7.2005, paragrafu. 13.

(25) Deċiżjoni TACA ċċitata aktar 'il fuq fin-nota ta' qiegħ il-paġna 15, paragrafi 62-75; is-Sentenza TACA, iċċitata aktar 'il fuq fin-nota ta' qiegħ il-paġna 21, punt 795 u d-Deċiżjoni tal-Kummissjoni f'MAERSK/PONI, imsemmiija hawn fuq fin-nota ta' qiegħ il-paġna 23, paragrafi 13 u 112-117.

(26) Id-Deċiżjoni TACA, iċċitata aktar 'il fuq fin-nota ta' qiegħ il-paġna 15, paragrafi 76 sa 83 u d-Deċiżjoni TACA Riveduta, iċċitata aktar 'il fuq fin-nota ta' qiegħ il-paġna 15, paragrafu 39.

(27) Għal vjaġġ charter, pereżempju, l-elementi essenzjali ta' rekwiżit ta' trasport huma t-tagħbija li għandha tinġarr, il-volum tat-tagħbija, il-portijiet fejn se ssir it-tagħbija u fejn se jsir il-ħatt, il-ġranet meta l-bastiment ikun fil-port jew l-aħħar data meta t-tagħbija għandha tasal u d-dettalji tekniċi dwar il-bastiment meħtieġ.

(28) Jidher li hija l-fehma tal-industrija li d-daqsijiet tal-bastimenti jikkostitwixxu swieq separati. L-istampa tal-kummerċ u l-Baltic Exchange jippubblikaw indiċijiet tal-prezzijiet għal kull daqs standard tal-bastimenti. Ir-rapporti tal-konsulenti jaqsmu s-swieq fuq il-bażi tad-daqsijiet tal-bastimenti.

(29) Per eżempju, il-merkanzija likwida sfuża ma tistax tiġi ttrasportata fil-bastimenti tal-merkanzija sfuża niexfa jew il-merkanzija reefer ma tistax tiġi ttrasportata fuq trasportaturi tal-karozzi. Bosta tankers taż-żejt jistgħu jġorru prodotti tal-petrolju maħmuġin jew nodfa. Iżda, tanker ma jistax iġorr prodotti nodfa immedjatament wara li jkun ittrasporta prodotti maħmuġin.

(30) Il-qlib ta' bastiment tal-merkanzija sfuża niexfa mit-trasport tal-faħam għat-trasport tal-qamħ jista' jeħtieġ biss proċess ta' tindif ta' jum wieħed li jista' jsir matul vjaġġ vojt. Fi swieq oħra ta' bastimenti tramp dan il-perjodu ta' tindif jista' jkun itwal.

(31) Regolament (KE) Nru 417/2002 tal-Parlament Ewropew u tal-Kunsill tat-18 ta' Frar 2002 dwar id-dħul gradwali aċċellerat ta' ħtiġiet ta' buq doppju jew ta' disinn ekwivalenti għal tankers taż-żejt b'buq wieħed u li jħassar ir-Regolament tal-Kunsill (KE) Nru 2978/94, (ĠU L 64, 7.3.2002).

(32) Id-Deċiżjon TACA, iċċitata aktar 'il fuq fin-nota ta' qiegħ il-paġna 15, paragrafu 85, id-Deċiżjoni TACA Riveduta, iċċitata aktar 'l fuq fin-nota ta' qiegħ il-paġna 15, paragrafi 85 u 86, u s-sentenza TACA, iċċitata aktar 'l fuq fin-nota ta' qiegħ il-paġna 20, punti 924, 925 u 927.

(33) Skont l-ispeċifiċitajiet tas-suq tat-tbaħħir tramp rilevanti, jista' jiġri li jkun hemm perjodu iqsar, eż. fi swieq fejn il-kuntratti ta' ġarr jiġi offerti għal perjodi ta' anqas minn sena waħda.

(34) Id-Deċiżjoni tal-Kummissjoni 2000/627/EC tas-16 ta' Mejju 2000 (Il-Każ IV/34.018 — Ftehim dwar Tariffi u Soprataxxi tal-Kummerċ fil-Lvant Imbiegħed (FETTCSA)), (ĠU L 268, 20.10.2000, p. 1), paragrafu 153. Sentenza tal-Qorti tal-Prim'Istanza fil-Kawża T-229/94, Deutsche Bahn AG vs Il-Kummissjoni, Ġabra, 1997, II-1689, punt 37.

(35) Ir-Regolament (KE) Nru 823/2000, iċċitat aktar 'l fuq fin-nota ta' qiegħ il-paġna 8, japplika għas-servizzi internazzjonali tat-trasport tal-linja minn jew lejn port wieħed jew aktar tal-Komunità esklussivament għall-ġarr ta' merkanzija l-aktar bil-kontejner — ara l-Artikoli 1, 2 u l-Artikolu 3(2)(g) tiegħu.

(36) Sentenza tal-Qorti tal-Ġustizzja fil-Kawża C-49/92 P, Il-Kummissjoni vs Anic Partecipazioni, Ġabra, 1999, p. I-4125, punti 121 sa 126.

(37) Sentenza tal-Qorti tal-Ġustizzja fil-Kawża C-7/95 P, John Deere vs Il-Kummissjoni, Ġabra, 1998, p. I-3111, punt 90 u s-Sentenza tal-Qorti tal-Ġustizzja tat-2 ta' Ottubru 2003, Kawża C-194/99 P, Thyssen Stahl vs Il-Kummissjoni Ġabra 2003, p. I-10821, punt 81.

(38) Sentenza tal-Qorti tal-Ġustizzja tat-23 ta' Novembru 2006, Kawża C-238/05, Asnef-Equifax vs Asociación de Usuarios de Servicios Bancarios (Ausbanc), Ġabra, 2006, p. I-11125, punt 52 u s-Sentenza tal-Qorti tal-Ġustizzja Kawża C-49/92 P, Il-Kummissjoni vs Anic Partecipazioni, iċċitata hawn fuq fin-nota ta' qiegħ il-paġna 26, punti 116 u 117.

(39) Sentenza tal-Qorti tal-Ġustizja fil-Kawżi magħquda C-89/85, C-104/85, C-114/85, C-116/85, C-117/85 u C-125/85 sa C-129/85, A. Ahlström Osakeyhtiö et vs Il-Kummissjoni, Ġabra, 1993, p. I-01307, punti 59 sa 65.

(40) Sentenza f'John Deere vs Il-Kummissjoni, Kawża C-7/95P, iċċitata aktar 'il fuq fin-nota ta' qiegħ il-paġna 37, punt 88.

(41) Sentenza tal-Qorti tal-Prim Istanza fil-Kawża T-35/92 John Deere Ltd vs Il-Kummissjoni, Ġabra, 1994, p. II-957, punt 51, ikkonfermata fl-appell mis-Sentenza f'John Deere Ltd vs Il-Kummissjoni, Kawża C-7/95 P, iċċitata aktar 'il fuq fin-nota ta' qiegħ il-paġna 37, punt 89, u aktar reċenti, is-sentenza f'Asnef-Equifax vs Ausbanc, iċċitata aktar 'l fuq fin-nota ta' qiegħ il-paġna 38.

(42) Sentenza tal-Qorti tal-Prim Istanza fil-Kawża T-141/94 Thyssen Stahl AG vs Il-Kummissjoni, Ġabra, 1999, p. II-347, punti 402 u 403.

(43) Sentenza f'John Deere Ltd vs Il-Kummissjoni, Kawża C-7/95 P, iċċitata aktar 'il fuq fin-nota ta' qiegħ il-paġna 37, punti 75 sa 77.

(44) Linji ta' Gwida dwar l-Applikazzjoni tal-Artikolu 81(3), iċċitati aktar 'il fuq fin-nota ta' qiegħ il-paġna 7, punt 16.

(45) Linji ta' Gwida dwar l-applikazzjoni tal-Artikolu 81(3), iċċitati aktar 'il fuq fin-nota ta' qiegħ il-paġna 7.

(46) Linji ta' Gwida dwar l-Applikazzjoni tal-Artikolu 81(3), iċċitati aktar 'il fuq fin-nota ta' qiegħ il-paġna 7, paragrafu 25.

(47) Fit-tbaħħir bil-bastimenti tal-linja hemm konnessjonijiet operattivi u/jew strutturali bejn il-kompetitur, per eżempju is-sħubija fi ftehimiet ta' konsorzji li jippermettu lill-kumpaniji tal-bastimenti tal-linja jaqsmu l-informazzjoni għall-għanijiet li jipprovdu servizz konġunt. L-eżistenza ta' kollegament bħal dan ikollha titqies fuq bażi ta' każ b'każ meta jiġi evalwat l-impatt li għandu skambju ta' informazzjoni addizzjonali fis-suq ikkonċernat.

(48) Is-sentenza TACA, iċċitata aktar 'il fuq fin-nota ta' qiegħ il-paġna 20, punt 1154.

(49) Deċiżjoni tal-Kummissjoni Nru 78/252/KEE tat-23 ta' Diċembru 1977, fil-Każ IV/29.176 — Vegetable Parchment, (ĠU L 70, 13.3.1978, p. 54).

(50) Id-Deċiżjoni tal-Kummissjoni Nru 92/157/KEE tas-17 ta' Frar 1992 fil-Każ IV/31.370 — UK Agricultural Tractor Registration Exchange, (ĠU L 68, 13.3.1992, p. 19), paragrafu 50.

(51) Id-Deċiżjoni tal-Kummissjoni 98/4/KEFA tas-26 ta' Novembru 1997 fil-Każ IV/36.069 — Wirtschaftsvereiningung Stahl), (ĠU L 1, 3.1.1998, p. 10), paragrafu 17.

(52) Linji ta' Gwida dwar l-applikazzjoni tal-Artikolu 81(3) tat-Trattat, iċċitati aktar 'il fuq fin-nota ta' qiegħ il-paġna 7.

(53) Deċiżjoni tal-Kummissjoni Nru 2004/421/KE tas-16 ta' Diċembru 2003, fil-Każ IV/38.240 — Tubi industrijali, ĠU L 125, 28.4.2004, p. 50.

(54) Deċiżjoni tal-Kummissjoni Nru 82/896/KEE tal-15 ta' Diċembru 1982 fil-Każ IV/29.883 — AROW/BNIC, ĠU L 379, 31.12.1982, p. 1, id-Deċiżjoni tal-Kummissjoni Nru 96/438/KE tal-5 ta' Ġunju 1996 fil-Każ IV/34.983 — Fenex, (ĠU L 181, 20.7.1996, p. 28).

(55) Deċiżjoni tal-Kummissjoni 92/157/KEE, (Skambju ta' Reġistrazzjoni ta' Trakters Agrikoli fir-Renju Unit), iċċitata aktar 'l fuq fin-nota ta' qiegħ il-paġna 50.

(56) Dan jirriżulta f'li l-pool tkun tista' tiġbed bosta kuntratti ta' ġarr, tiġbor bosta kuntratti ta' ġarr u tnaqqas l-għadd ta' vjaġġi vojta b'ippjanar bir-reqqa tal-flotta.

(57) Per eżempju, il-bastimenti tal-pool jinbiegħu bħala unità kummerċjali waħda li toffri soluzzjonijiet tat-trasport irrispettivament minn liema bastiment iwettaq il-vjaġġ attwali.

(58) Per eżempju, id-dħul tal-pool jinġabar mill-amministrazzjoni ċentrali u d-dħul huwa mqassam lill-parteċipanti fuq bażi ta' sistema kumplessa ta' piżijiet.

(59) Rispettivament fit-Taqsima 5 u t-Taqsima 3 tal-Linji ta' Gwida, iċċitati aktar 'il fuq fin-nota ta' qiegħ il-paġna 6.

(60) Linji ta' Gwida dwar Ftehimiet ta' Kooperazzjoni Orizzontali, iċċitati aktar 'il fuq fin-nota ta' qiegħ il-paġna 6, paragrafu 12.

(61) Ir-Regolament tal-Kunsill (KE) Nru 139/2004 dwar il-kontroll ta' konċentrazzjonijiet bejn impriżi (ir-Regolament tal-KE dwar l-Għaqdiet) ĠU L 24, 29.1.2004, p. 1

(62) ĠU C 95, 16.4.2008, p. 1.

(63) Artikolu 2(4) tar-Regolament tal-Kunsill (KE) Nru 139/2004.

(64) In-Notifika tal-Kummissjoni dwar ftehimiet ta' importanza anqas li ma jirrestrinġux il-kompetizzjoni b'mod apprezzabbli skont l-Artikolu 81(1) tat-Trattat (ĠU C 368, 22.12.2001, p. 13) u Linji gwida dwar il-kunċett tal-effett fuq il-kummerċ, iċċitati qabel fin-nota ta' qiegħ il-paġna 13.

(65) Linji ta' Gwida dwar Ftehimiet ta' Kooperazzjoni Orizzontali, iċċitati aktar 'l fuq fin-nita 6, sezzjoni 5. L-attivitajiet ta' sensar tal-vapuri meta jkun qed “jirranġa bastiment” ma jaqgħux taħt din il-kategorija.

(66) Linji ta' Gwida dwar l-applikazzjoni tal-Artikolu 81(3), iċċitati aktar 'il fuq fin-nota 7.

(67) Linji ta' Gwida dwar Ftehimiet ta' Kooperazzjoni Orizzontali, iċċitati aktar 'il fuq fin-nota 6, paragrafu 149.

(68) Linji ta' Gwida dwar Ftehimiet ta' Kooperazzjoni Orizzontali, iċċitati aktar 'il fuq fin-nota ta' qiegħ il-paġna 6, paragrafu 142.

(69) Linji ta' Gwida dwar l-applikazzjoni tal-Artikolu 81(3), iċċitati aktar 'il fuq fin-nota ta' qiegħ il-paġna 7.

(70) Is-Sentenza f'Asnef-Equifax vs Ausbanc, iċċitata aktar 'il fuq fin-nota ta' qiegħ il-paġna 38, punt 70.

(71) Linji ta' Gwida dwar l-Applikazzjoni tal-Artikolu 81(3), iċċitati aktar 'il fuq fin-nota ta' qiegħ il-paġna 7, paragrafu 24.